|  |  |
| --- | --- |
| **Elem tartalma: Lelki tükör az Áldozatok, szemlélők előadáshoz**iskolai zaklatás; verbális, fizikai, kapcsolati, interneteszaklatás; Hogyan segítsünk az áldozatoknak? a zaklatás ellenszere; Hogylehetünk szemlélőből tanúk? bántalmazás, megfélemlítés; Jézus hogyanrázta le a zaklatókat? | Kategória: egyéb |
| Szerző: Dr.Farkas László  | Esemény: Találkozó |
| Kapcsolódó téma: iskolai erőszak | Kapcsolódó előadás: Áldozatok, szemlélők |
| Régió: Összrégió | Település:  | Régió: Összrégió |

Kapcsolódó anyagok:

**Főelőadás:**

2017\_03\_aldozatok\_szemlelok\_foeloadas\_ossz\_talalkozo

**Egyéb:**

2017\_03\_aldozatok\_szemlelok\_lelki\_tukor\_egyeb\_ossz\_talalkozo

Törzsanyag:

*Írta az Úr 2016. évében Dr. Farkas László atya*

**Lelki tükör az Áldozatok, szemlélők előadáshoz**

**Zaklatók:**

*2000. november 10. a 14 éves Dawn-Marie Wesley a kutyája pórázára felakasztotta magát. Búcsúlevelében megnevezett 3 lányt, akik a „halálba kergették”.*

Ki az, akit úgy piszkálok, hogy ő már nem tartja viccesnek. Előfordult-e, hogy betársultam a menők közé, akik rendre leszólták azokat, akik szerintük gázok.

Csúfoltam-e mást? Megítéltem-e mást? Vannak-e bennem előítéletek valamely osztálytársammal/embertársammal szemben pl. testalkata (túl sovány, túl kövér), faja (pl. cigány, zsidó) vagy valamely szokványostól eltérő jellegzetessége miatt. Megvetettem-e mást? Lenéztem-e mást? Volt-e, hogy a támadó oldalára álltam? Zaklattam-e mást? Kiidegeltem-e mást? Megaláztam-e mást? Bántalaztam-e fizikailag vagy lelkileg mást? Visszaéltem-e kapcsolati, kommunikációs hatalmammal, tekintélyemmel? Visszaéltem-e információkkal, pl. titkot vagy a másik emberre rossz fényt vető dolgot kibeszéltem-e? Pletykát, le nem ellenőrzött, mást befeketítő és felelősségemhez nem tartozó információt, híresztelést továbbadtam-e, elhittem-e? Én magam is indítottam-e pletykát vagyis a másik ember becsületét sértő híresztelést, megszólást? Rágalmaztam-e mást vagyis ráfogtam-e másra valami hibát? Ha pletykát vagy rágalmazást továbbadtam, utólag szóltam-e azoknak, aki előtt kárt tettem az illető jó hírében, hogy ne terjesszék tovább? Megkértem-e őket, hogy ők is szóljanak azoknak, akiknek már továbbadták, hogy ez nem igaz, vagy, ha igaz is, akkor se terjesszék, mert joga van a jó híréhez az illetőnek és joga van bűnbánatot tartva kijavítani a hibáját? Előfordult-e, hogy veszélybe sodortam mást, amikor viszont felelős lettem volna, hogy valakit felvilágosítsak egy másik ember erkölcsi hiányosságairól, pl. egy gyermeket így megóvva rossz társaságtól?

Törődtem-e mások érzelmeivel, érzékenységével? Képes voltam-e mások helyébe képzelni magam? Hatalmaskodtam-e? Önközpontú, önérvényesítő voltam-e? Hagytam-e másokat is érvényesülni? Engedtem-e, hogy ne mindig az én akaratom, elképzelésem valósuljon meg? Intoleráns, türelmetlen, kötekedő voltam-e? Durva, agresszív vagy antiszociális voltam-e? Gondoltam-e, cselekedtem-e úgy, mint akire nem vonatkoznak mindazok a törvények, melyek másokra is? Kirekesztettem-e mást? Azt hittem-e magamról, hogy nekem mindent szabad? Öntörvényű, önfejű voltam-e? Megbélyegeztem-e mást? Figyelmetlen, bunkó, tapintatlan, indiszkrét voltam-e?

*Hamed Natish, aki 14 évesen vetette magát a mélybe 5 oldalas búcsúlevelében 4 oldalon át sorolta a gúnyneveket, amelyeket társai ragasztottak rá: „nagyorrú”, „kockafej”, „dilinyós”, „köcsög”…*

Ha a kiközösítés pletykák terjesztésével párosul, akkor egy rendkívül hatásos, de nehezen észrevehető fegyverrel van dolgunk. Maga az áldozat talán nem is szembesül a róla terjesztett hazugságokkal, épp csak azok következményeit kell viselnie: „ne menj a közelébe, mert tetves!” Akkor alkalmazzák, ha el akarják utasítani, szigetelni az áldozatot, vagy ha tudatosan tönkre akarnak tenni egy barátságot. Ezt egészen „finom” jelzések is kifejezhetik: a lenéző tekintetek, fintorok, sóhajok, szemöldökráncolások, megvető mosolyok, kuncogások stb. A kamaszkor küszöbén képes a legerősebb hatást kifejteni. A tizenéves korba érve a gyerekek mindenképp elkezdik keresni önmagukat, mindenképp el akarják nyerni társaik elfogadását. Sokszor nem tekintjük zaklatásnak, ha a gyereket az elszigetelés szándékával szándékosan nem hívják születésnapi zsúrokra, nem veszik be a játékba. A fájdalom, amit okoz gyakran rejtve marad, vagy elintézzük egy legyintéssel, pedig élet-halál kérdése is lehet.

**Áldozatok:**

Volt-e, hogy magamat nem becsültem? Hogy negatív mondatokkal illettem magamat: „Csak én lehetek ilyen béna és szerencsétlen!” Előfordult-e, hogy önmagamat okoltam az engem ért atrocitásokért? Volt-e hogy naívan magamat hitegettem, hogy a zaklató valójában nem is akar engem bántani?

 Önpusztító önútáló vagy öngyilkos gondolatoknak engedtem-e? Elhagytam-e magam? Fölöslegesen depiztem vagy sajnáltattam-e magamat? Gyűlölködtem-e, bosszút forraltam-e? Hozzám hasonló kirekesztettel volt-e, hogy elsüllyedtünk a gyűlölködés, bosszú és önsajnálat köreiben? Ápoltam-e magamban istengyermeki méltóságom tudatát? Becsültem-e eléggé magamat, mint értékes embert? Kiálltam-e magamért? Igényeltem-e a tiszteletet önmagam számára? Kértem-e segítséget felelős felnőttektől, szüleimtől, tanáraimtól, ha bántottak/zaklattak vagy féltem nekik elmondani megalázottságomat? Bíztam-e abban, hogy tudnak segíteni? Bíztam-e Isten segítségében? Bíztam-e magamban, hogy segítséggel ki tudok lépni az erőszak köreiből?

**Szemlélők:**

*1964. New York: halálra késeltek egy Kitti Genovese nevű fiatal nőt. „A lány rémült sikoltozására éjjel háromkor nem kevesebb, mint 38 lakó jelent meg az ablakokban – ott is maradtak - , és tehetetlenné bűvölten fél órán át nézték, hogyan hajtják végre a támadók aljas bűncselekményüket. Senki sem sietett a lány segítségére; senki nem emelte fel időben a telefonkagylót, hogy kihívja a rendőrséget”. (Aronson E., A társas lény, 64., Akadémia 2008.)*

Előfordult-e, hogy passzív, bénult maradtam, amikor valakit meg kellett volna védenem? Előfordult-e, hogy néma maradtam, amikor tudtam, hogy hitemet vagy valamely társamat igazságtalanul leszólják?

Előfordult-e, hogy néma szemlélője voltam annak, hogy valakit aláznak?

Volt-e olyan eset, hogy szemet hunytam, esetleg falaztam a zaklatóknak? Volt-e, hogy attól való félelmemben, hogy engem is kiközösítenek, vagy, hogy fekete pontot szerzek domináns embereknél nem kértem felnőttek vagy tanárok segítségét, így gyávaságommal hozzájárultam embertársam szenvedéseinek fenntartásához. Volt-e, hogy nem akartam, hogy besúgónak tartsanak, ezért inkább elhallgattam súlyos dolgokat és nem próbáltam felelős felnőttek (pl. tanárok) bevonásával a védelmet megadni az áldozatnak, akire rászálltak és zaklatták. Előfordult-e, hogy nevetésemmel a támadók oldalára álltam?

Előfordult-e, hogy nem az áldozatot védtem, hanem a zaklatókat igazoltam lelkiismeretemet megnyugtatva: pl. „egyébként is megérdemli”. Közönyös voltam-e, mondván: „ez az ő ügyük”? Közönyös voltam-e azzal, hogy úgy csináltam mintha nem vennék a zaklatásról tudomást, vagy távolabbra húzódtam, pl. átmentem az utca másik felére vagy elfordítottam a fejemet? Túl megértő voltam-e a zaklatóhoz? Előfordult-e, hogy ahelyett, hogy kiálltam volna a bántalmazott fél mellett, középre próbáltam állni és semlegesnek mutatkoztam, aki megértő mindkét fél felé és mindkét félt meghallgatva közvetíteni próbál. Előfordult-e, hogy ezzel a felháborodott, dühös, megalázott áldozatot cserbenhagytam? Előfordult-e hogy így elárultam az igazságot vagy az emberséget? Előfordult-e, hogy az áldozatot azzal hagytam cserben, hogy őt okoltam a történtekért, mondván neki, hogy miért viselkedett úgy, hogy kihívja maga ellen a sorsot, hisz tudja, milyen agresszív a másik? Előfordult-e, hogy ezzel csak fokoztam az áldozat lelkiismeret-furdalását és magára hagyatottságát, ahelyett, hogy megnyugtattam volna, hogy senki nem érdemli, hogy ilyen durvaságban legyen része. Volt-e, hogy a zaklatót igazságtalanul mentegetni akartam vagy kisebbíteni próbáltam tetteinek súlyosságát?

Gumigerincű ember voltam-e vagy éreztem magamban kellő erőt és önbizalmat, hogy változtassanak tétlen hozzáállásomon? Érzéketlenné váltam-e mindenféle erőszak iránt, olyannyira hogy már az élet velejárójának tekintem, legyintve: „ami nem öl meg, az megerősít”. Nézek-e horror filmeket, olyan kegyetlen tartalmakat, melyektől egyre érzéketlenebbé válhatok a kegyetlenséggel szemben. Előfordult-e, hogy erősnek és példaképemnek tekintettem a népszerű zaklatót. Volt-e, hogy azért aláztam meg, parodizáltam ki verbálisan vagy fizikailag valakit, hogy saját csoporton belül elfoglalt pozíciómat megerősítsem.

Olweus kutatása szerint a támadások 85%-ában valamilyen mértékben részt vettek a kortársak, és a zaklatókhoz nagyobb tisztelettel és kedvességgel viszonyultak a kortársak, mint az áldozathoz.

**Tanúk:**

* Ha egy valaki van olyan becsületes és bátor, hogy kiálljon társaiért, akkor a törődés, a szeretet körforgása erőre kap a közösségben. Ha az egész csoport egyhangúan nemet mond a zaklatók uralmára, megszakad az erőszak körforgása.
* Amikor 1940-ben a náci Németország megszállta Dániát, az ország polgárai erős ellenálló mozgalomban forrtak egybe. Nem kívánván közreműködni a dániai zsidóság deportálásában, kis halászhajóikon csempészték át ismerőseiket Svédországba. A kis dán faluból való Preben mindössze 17 éves volt, de bátran szembeszállt a nácikkal. Elmondja, honfitársaival együtt miért tette: „Nem hagyhatjuk magára azt, aki bajban van. Nem fordíthatunk hátat, ha valaki segítséget kér tőlünk. Tisztesség nélkül nem élhet az ember… hogyan lenne képes tükörbe nézni, ha tudja, hogy micsoda szenvedés vár ezekre az emberekre”.

**Kérdések:** Előfordult-e már olyan, hogy lelkiismereted ellenére megtettél valamit csak azért, hogy egy csoport vagy az osztályod befogadjon? Mi ad erőt, hogy egyéniség maradj és ellenállj a csoportnyomásnak? Tapasztaltál-e már zaklatást, hogy téged vagy másokat zaklattak? Elmondtad-e szüleidnek, felelős pedagógusnak? Előfordult-e, hogy zaklatóként vagy csatlósként viselkedtél? Milyen igény tragikus kifejeződése vezethet el valakit oda, hogy aktívan közreműködjön zaklatásban? Voltál-e már tétlen szemlélője egy zaklatásnak? Mi bénított meg? Mit gondolsz miért? Mivel próbáltad megnyugtatni a lelkiismeretedet? Volt-e, hogy te vagy valaki tanúvá lépett elő? Hogyan kell ezt csinálni? (Pl. szólsz szülőnek, tanárnak vagy zaklatónak) Mi ad erőt, hogy bátran viseld a következményeit? Milyen romboló viselkedéskultúra megtűrt osztályodban, közösségedben? Hogy lehet pl. a pletyka okozta károkat „jóvátenni”? Jézus hogyan kezelte az őt vagy másokat érő bántalmazásokat, megfélemlítést? (vö. Melléklet 1) Előfordult-e már, hogy hirtelen kiszemelt célponttá váltál? Mi segít megelőzni, hogy áldozattá válj? Mi segít kilépni egy passzív áldozat szerepből? Hogyan tudod magad megvédeni? Hogyan tudod kezelni a támadó(k) és tétlen szemlélők által közvetített szorongásokat, kisebbrendűségi érzést, önutálatot? Hogyan lehet megbirkózni az öngyilkossági gondolatokkal? Hogyan lehet kezelni a támadó(k), a tétlen szemlélők és felnőttek ellen felgyűlt haragot?

Eszközigény: